પથારીમાં પગની વચ્ચે તકિયાને રાખી તેની પર પકડ જમાવો. પગને ૯૦ ડિગ્રીના ખૂણા ઉપર ઊંચા કરો. આ ક્રિયા પાંચ વખત કરો. ત્યારબાદ બંને હાથ પહોળા કરો અને પગને વાળીને ડાબી બાજુ લઇ જાઓ. સાથે માથાને ગરદનથી જમણી બાજુએ લઇ જાઓ. તેવી જ રીતે ત્યારબાદ પગને જમણી બાજુ અને માથાને ગરદનથી ડાબી બાજુ લઇ જાઓ. આ ક્રિયા કરવાથી માંસપેશીઓનું ટોનિંગ થશે. થોડોઘણો સમય હોય તો તમે પ્રાણાયમ પણ કરી શકો છો. આ ઉપરાંત નાસ્તો કરતાં પહેલાં હળવી સ્ટ્રેચિંગ કસરતો પણ કરી શકાય. તેનાથી આખો દિવસ તાજગી જળવાઇ રહેશે. ૧૫ મિનિટ દોડવાની કે ઝડપથી તરવાની કસરત પણ તાજગી બક્ષે છે. થોડા સમયનો વ્યાયામ લાંબી અને થકવી દેનારી એરોબિક્સ જેવી કસરતો કરતાં લાભદાયી પુરવાર થઇ શકે છે. આ ઉપરાંત દિવસ દરમ્યાનના કેટલાંક કામમાં પણ તમે કેલેરી ખર્ચીને ફીટ રહી શકો છો. જેમ કે શક્ય હોય ત્યાં સુધી લિફ્ટના બદલે દાદરાનો ઉપયોગ કરો.